- Mateo
- <
- 15
- >

15
¿Injama'choma dañoña'qque'su?
(Mr 7.1-23)
1 Tsonsi majan fariseondeccu, majan Chiga manda'choma atesiansundeccu'qque Jerusaléne jipa Jesúsnga catsepa iñajampaña'fa:
2 —¿Micomba tsu quema shondosundeccuja tayopi'su coenzandeccu nafattian'choma cati'fa? Nane asettu'choma injiengembe'yi tsu an'fa.
3 Tsa'ma Jesús tise'pama ccane'qque iñajampaña:
—Que'i'qque, ¿micomba qui Chiga manda'choma cati'fa que'i nafattu'choma in'jamba tsoñe? 4 Nane Chiga manda'cho tsu su: “Que yaya, que mamama ñotsse in'jamba paña'faja.” Toya'caen: “Majan a'i tise yaya, tise mamama chi'gapa afase'ninda tisema tsu fi'ttiya'cho.” 5 Tsa'ma que'ija su'fa, a'i tise yaya, tise mamama fuiteye in'jambi'ta qquen suye osha: “Pa'cco ña an'bian'choma tayo Chiganga afepa gi que'ima fuiteye oshambi.” 6 Tsa'caen supa fuitembe'yi tsu can'fa. Nane tsa'caen supa qui Chiga Aya'fama catipa que'i nafattu'choma in'jamba tson'fa. 7 ¡Ño'ame attiamba afopoensundeccu qui! Tansintsse tsu tayopi'su Isaíasja que'ine tevaen. Chiga su'choma tsu qquen tevaen:
8 Va aindeccu tise'pa aya'fai'ccu ñama ñotsse afa'fa.
Tsa'ma injama'cho tsosipieja biani can'jenqquia'caen ñama chi'ga'fa.
9 Injanga tsu ñama iñajamba ñotsse afa'fa.
Tise'pa atesian'cho'qque a'i asi'ttaemba manda'cho tsu.
10 Fariseondeccunga qquen supa Jesús poiyi'cco a'ima ttu'sepa tise'panga su:
—Ñama paña'faja. Pañamba in'jan'faja. 11 Me'i tsu a'i aña'choma ansi injama'choma dañoñe. Tsa'ma egae in'jamba afasi egae afa'je'cho tsu tise injama'choma dañoña.
12 Omboe tisema shondosundeccu tisenga jipa su'fa:
—¿Atesu ti qui que tsa'caen susi fariseondeccu quema iyicca'ye'choma?
13 Jesús pañamba su:
—Majan jon'choja ña Sefacconi'su Quitsa jombi'choa, tsamajan sai isuya'cho. Nane setsa'fama'qque sai catiya'cho. 14 Tsa'cansi fariseondeccu iyicca'ye'choma in'jan'fajama. Nane tise'paja binindeqquia'caen atesumbipa faesu atesumbi'chondeqquiama atesian qquen tson'fa. Fae bini faesu binima fendepa angacan'da poiyi'cco tsu fae'ngae ande changonga amppi'faya.
15 Tsonsi Pedro Jesúsma su:
—Inginga tsa condase'choma tansintsse condaja.
16 Jesúsja su:
—Que'i'qque ¿toya in'jan'fambi ti qui? 17 ¿Atesu'fambi ti qui osha'cho an'choja aya'fanga ca'nimba ttopanga japa ccopai'ccu catiyeya'cho? 18 Tsa'ma aya'fa'ye sombopa egae afa'choja ñoa'me injama'chone sombopa injama'cho in'jan'cho tsu. Tsa injama'cho in'jan'cho tsu a'ima dañoña. 19 Nane injama'choi'ccu tsu a'ija egae in'jan'fa. Egae in'jamba tsu fi'tticco'fa. Casara'chondeccu tsu faesui'ccu egae can'se'fa. Injanga tsandie pushesu anttembi'chondeqquia fae'ngae can'se'fa. Nane Cca'na'fa. Afopoen'fa. Afase'fa. 20 Qquen tson'cho tsu a'i injama'choma daño. Tsa'ma aqquia tivema otishimbe'yi an'fa'ni'qque a'i injama'choma dañoña'mbi.
Israembi'su Jesúsve in'jan'cho
(Mr 7.24-30)
21 Tse'ttie sombopa Jesús Tiro, Sidón canqque jini'su andeni ja. 22 Tseni jasi Cananea ande'su pushesu tse'tti can'jemba Jesúsnga jipa fundondo'e afa:
—Na'su, David Dutssi'ye, ñama mende'yeja. Cocoya ña onque'ngenga ca'nisi tiseja dyo'oe vana'jen.
23 Qquen fundo'jesi Jesús pañambiqquia'caen tisema afambi. Afambisi tisema shondosundeccu Jesúsnga catsepa su'fa:
—Jovama mandamañajan. Panshaen tsu ingi'ccu omboencamba fundocan.
24 Tsa'caen su'fasi Jesúsja su:
—Chigaja ñama moen Tise oveja qque'cho israendeccuveyi ttattapa ccushaeñe.
25 Pushesu tise su'choma pañamba catsepa Jesús tsutteccofanga ccaru dyaipa su:
—Na'su, ñama fuiteja.
26 Jesúsja su:
—Ñotssimbi tsu du'shu an'jen'choma itsapa ainga o'fiañe.
27 Pañamba pushesuja su:
—Ju, na'su, ñotsse qui su. Tsa'ma ainshavaja an'jen'cho mesa tsosiccuni ccuipa an'jensi sheque'je'choma tsu an'jen'fa.
28 Qquen susi Jesús tisema su:
—Pushesu, ñoa'me qui ñame in'jan. Que in'janqquia'caen tsu tayo tson.
Jesús qquen su'je'ni pushesumbe onque'ngeja ccusha.
Pajisundeccuma ccushaen'cho
29 Jesús tse'ttie sombopa Galilea mar otafa'ye japa ccotta'cconga ansundepa dyai. 30 Dyaisi tsain'bio a'i tisenga bo'fa. Bopa ccareshendeccu, binindeccu, chafurundeccu, ayafambindeccu, osha'cho faesu pajisundeccuma'qque tisenga ipa tise tsutteccofanga ccuiña'fa cuintsu ccushaeñe. Jesúsja poiyi'cco pajisundeccuma ccushaen. 31 Ayafambindeccuja afa'fa. Chafurundeccuja cuname ccusha'fa. Ccareshendeccuja tsui ja'fa. Binindeccuja atte'fa. Poiyi'cco a'i tsama attepa israendeccu Chigama ñotsse afa'fa.
Jesús cuatro mil a'ima o'fian
(Mr 8.1-10)
32 Tsonsi Jesús tisema shondosundeccuma ttu'sepa su:
—Va aindeccuma gi mende'ye. Tres a'ta ingi'ccu can'jemba ja'ño aña'chove an'bian'fambi tisupa añe. Injanga manda moeñe in'jambi gi tteppiambe'yi tise'pa tsaoni. Nane toya tsaiqui'ye jayipa quin'su me'i'en dasi amppi'fasa'ne.
33 Jesúsma shondosundeccuja su'fa:
—Vani a'i menia can'jemba ¿mani gi japa panma chavanga'faya va tsain'bio a'ima o'fiañe?
34 Tsonsi Jesús iñajampaña:
—¿Mañi'cco panme qui an'bian'fa?
Tise'paja su'fa:
—Siete. Toya'caen re'ricco sambirima'qque gi an'bian'fa.
35 Tsonsi Jesúsja aindeccuma manda cuintsu andenga dyai'faye. 36 Siete panma, avuma'qque tise tivenga isupa Chigama ñotsse afa. Afapa aña'choma doñañacca tisema shondosundeccunga attufaemba afe. Shondosundeccu'qque aindeccunga attufaen'fa. 37 Poiyi'cco a'i an teppu'fasi Jesúsma shondosundeccuja an antteyesi sheque'choma taipa siete rande saparove tsu on'boen'fa. 38 An'fa'chondeccuja tsandienaccu'yi tsu cuatro milca'on. Toya'caen pushesundeccu, dushundeccu'qque an'fa. 39 An nanimba Jesús poiyi'cco a'ima mandamañamba tise'qque shavonga otsepa Magdala andeni ise'fa.

- Mateo
- <
- 15
- >

© 2012 WBT